Φίλες και φίλοι,

Με ιδιαίτερη χαρά σάς ενημερώνουμε για τις τελευταίες εκδόσεις του **Ινστιτούτου  Νεοελληνικών Σπουδών του Α.Π.Θ.**  
  
**•** [***Ο έπαινος των γυναικών.* Επιμ. Σ. Σταυρακοπούλου.**](http://ins.web.auth.gr/index.php?option=com_content&view=article&id=577:o-epainos-ton-gynaikon&catid=58:arhaiognosia&Itemid=132&lang=el)  
 *Ο έπαινος των γυναικών* είναι ένα ανώνυμο δημώδες ποίημα του τέλους του 15ου αιώνα, μάλλον κρητικής προέλευσης, σε ομοιοκατάληκτους οκτασύλλαβους, ιαμβικούς ή τροχαϊκούς, στίχους. Το ποίημα έχει αντιγυναικείο και σατιρικό/παραδειγματικό, κάποτε και ωμό, περιεχόμενο και σχολιάζει καινοφανή πολιτισμικά δεδομένα της εποχής του σχετικά με την κοινωνική υπόσταση των γυναικών.

Η έκδοση της Επίκουρης Καθηγήτριας του Α.Π.Θ. κ. Σ. Σταυρακοπούλου συνοδεύεται από Επίμετρο, όπου ανθολογούνται θεματικά παρεμφερή έργα της αρχαιοελληνικής και της νεοελληνικής γραμματείας.  
  
**•** [***Ορίστε! Βιβλίο δραστηριοτήτων.* Διδακτικό προσωπικό του Σχολείου Νέας Ελληνικής του Α.Π.Θ.**](http://ins.web.auth.gr/index.php?option=com_content&view=article&id=579:oristedrastiriotiton&catid=62:2012-08-12-09-01-43&Itemid=136&lang=el)

Το βιβλίο λειτουργεί ως συμπληρωματικό του [*Ορίστε! Ελληνικά για αρχάριους.*](http://ins.web.auth.gr/index.php?option=com_content&view=article&id=425%3Athere-you-go-modern-greek-for-beginners&catid=62%3A2012-08-12-09-01-43&Itemid=136&lang=el)

Αποτελείται από 10 ενότητες, στις οποίες παρουσιάζονται διαφορετικές επικοινωνιακές καταστάσεις (συστάσεις/γνωριμίες, μετακινήσεις, κοινωνική ζωή, αγορά, διαμονή, ψυχαγωγία, δημόσιες υπηρεσίες, διατροφή, γιορτές, υγεία κτλ.). Επιδίωξή του είναι η επιπλέον εξάσκηση στις γλωσσικές δεξιότητες και σε επικοινωνιακές γλωσσικές δραστηριότητες (κατανόηση και παραγωγή προφορικού και γραπτού λόγου). Συνοδεύεται από CD.

Οι συγγραφείς του βιβλίου διδάσκουν την ελληνική ως δεύτερη/ξένη γλώσσα στο Σχολείο Νέας Ελληνικής Γλώσσας του Α.Π.Θ., ενώ την προσπάθειά τους συντόνισε ο συνεργάτης του Ινστιτούτου κ. Π. Ανδρέου.